
ODLOČITVE REPUBLIKE SLOVENIJE

V ZVEZI Z ZADEVAMI EVROPSKE UNIJE

PREDLOG ZA OBRAVNAVO

I.

1. Zadeva EU: 

Naslov dokumenta v slovenskem jeziku: Predlog direktive Evropskega parlamenta in Sveta o spremembi Direktive 2003/87/ES in Sklepa (EU) 2015/1814 glede spodbujanja konkurenčnosti in stroškovno učinkovitega razogljičenja
Naslov dokumenta v delovnem jeziku EU: Proposal for a Directive of the European Parliament and of the Council amending Directive 2003/87/EC and Decision (EU) 2015/1814 as regards driving competitiveness and cost-effective decarbonisation
Datum dokumenta: 20. 07. 2026
Številka dokumenta: 12073/26 
Medinstitucionalna oznaka: 2026/0212(COD)

2026/0210(COD)

2026/0211(COD)
Pri izdelavi predloga stališča so upoštevane še različice in priloge dokumenta EU: 

2. Vrsta odločitve RS: Stališče Republike Slovenije
3. Postopek sprejemanja zadeve EU v institucijah EU:

Postopek: Redni zakonodajni postopek 
Faza sprejemanja:  
4. Pristojni organ EU: 

Svet  EU v sestavi: ENVI - Svet EU za okolje 

Delovno telo Sveta EU: 
5. Organ, pristojen za dokončen sprejem stališča RS:
  Državni zbor
6. Pravna podlaga za obravnavo v Državnem zboru: 
 Vlada Republike Slovenije pošlje predlog stališča Republike Slovenije v odločanje Državnemu zboru Republike Slovenije v skladu s prvim odstavkom 4. člena Zakona o sodelovanju med državnim zborom in vlado v zadevah Evropske unije. 
Pri delu v Državnem zboru bodo sodelovali:  mag. Polona Rifelj, ministrica za okolje in prostor; Peter Lovšin, državni sekretar, Ministrstvo za okolje in prostor; Štefanija Novak, v. d. generalne direktorice za okolje, naravo in podnebje, Ministrstvo za okolje in prostor; Katja Piškur, vodja Službe za EU in mednarodne zadeve, Ministrstvo za okolje in prostor; Mateja Pitako, vodja Sektorja za podnebne politike; Ministrstvo za okolje in prostor; Ana Klemen, Sektor za podnebne politike, Ministrstvo za okolje in prostor.
7. Roki:

Predviden čas pričetka obravnave zadeve EU v institucijah EU: 2026
Predviden čas sprejema zadeve EU v institucijah EU: 2026
Rok za odziv organa: 30. 09. 2026
Rok za obravnavo na seji Vlade in njenih odborih: 12. 11. 2026
Rok za obravnavo predloga stališča RS v DZ: 27. 11. 2026

Predlog z obrazložitvijo za skrajšanje oziroma podaljšanje rokov: 
8. Organ, odgovoren za pripravo predloga stališča RS:

Organ: Ministrstvo za okolje in prostor
Kontaktne osebe organa: Katja Piškur, vodja Službe za EU in mednarodne zadeve; Ana Klemen, Sektor za podnebne politike.
9. Delovna skupina Vlade, organizirana za posamezno področje zadev EU: 
DS29 - Okolje 

vodilni organ: MOP - Ministrstvo za okolje in prostor

vodja delovne skupine: Štefanija Novak
Delovna skupina je predlog stališča RS obravnavala:  Ne
10. Predlog stališča RS je usklajen z organi:

Organ: Ministrstvo za finance, Ministrstvo za gospodarstvo, delo in šport, Ministrstvo za infrastrukturo in energetiko, Ministrstvo za kmetijstvo, Ministrstvo za lokalno samoupravo, kohezijo in regionalni razvoj, Ministrstvo za zunanje in evropske zadeve
Kontaktna oseba organa: 

11. O predlogu stališča RS je bilo opravljeno posvetovanje z: 

12. Zahteva za obravnavo: na seji Vlade, na seji Odbora za gospodarstvo
	mag. Polona Rifelj

MINISTRICA


II.

PREDLOG

STALIŠČE RS
Na podlagi 21. člena Zakona o Vladi Republike Slovenije (Uradni list RS, št. 24/05 – uradno prečiščeno besedilo, 109/08, 38/10 – ZUKN, 8/12, 21/13, 47/13 – ZDU-1G, 65/14, 55/17, 163/22, 57/25 - ZF in 555/26) je Vlada Republike Slovenije sprejela naslednji sklep
A)

Republika Slovenija je sprejela (določila predlog)
Stališče Republike Slovenije
Vlada Republike Slovenije je sprejela na podlagi 49.h člena Poslovnika Vlade Republike Slovenije predlog stališča Republike Slovenije k zadevi Predlog direktive Evropskega parlamenta in Sveta o spremembi Direktive 2003/87/ES in Sklepa (EU) 2015/1814 glede spodbujanja konkurenčnosti in stroškovno učinkovitega razogljičenja - 12073/26, ki se glasi:

Republika Slovenija se je seznanila s predlogom Direktive Evropskega parlamenta in Sveta o spremembi Direktive 2003/87/ES in Sklepa (EU) 2015/1814 glede spodbujanja konkurenčnosti in stroškovno učinkovitega razogljičenja (v nadaljevanju: sprememba ETS direktive). Pri tem meni, da predlog tokratne spremembe direktive podnebne cilje bolje usklajuje s cilji konkurenčnosti in odpornosti gospodarstva, vendar bodo potrebne dodatne prilagoditve sistema, zlasti s ciljem zagotavljanja strateške avtonomije EU in slovenskega gospodarstva. 

Republika Slovenija bo tekom pogajanj posebno pozornost posvečala vidikom konkurenčnosti gospodarstva, zagotavljanju tehnološkega napredka in ohranitvi slovenske ter evropske proizvodnje. Slovenija bo prizadevanja usmerila v prilagoditve sistema, ki bodo čim bolj omejile stroškovne obremenitve slovenske industrije, ohranile njeno konkurenčnost ter slovenskim EU ETS zavezancem zagotovile čim ugodnejše pogoje in dostop do razpoložljivih finančnih mehanizmov. Hkrati si bo prizadevala za ohranitev brezplačnih kuponov za slovensko industrijo. Slovenija bo zagovarjala okrepitev varovalnih mehanizmov v okviru EU ETS za pravočasno odzivanje na pretrese na energetskih trgih. 

Republika Slovenija podpira bolj postopno in počasnejše zniževanje skupne količine emisijskih kuponov (kapice) po letu 2030, ki bo sektorjem, vključenim v EU ETS, omogočila več prilagodljivosti in prostora za razogljičenje po letu 2030. Pozdravljamo cilj predloga, da se delovanje rezerve za stabilnost trga (v nadaljevanju: MSR) že pred letom 2030 prilagodi tako, da se bo upoštevalo zmanjševanje kapice, pri tem pa zagotovilo, da MSR ostane odporna ter da se ohranja ustrezna likvidnost trga. Hkrati Republika Slovenija zagovarja, da se v predlogu spremembe Direktive 2003/87/ES določijo tudi kriteriji, po katerih se bo MSR lahko pravočasno odzivala na nenadne skoke cen emisijskih kuponov. 

Republika Slovenija je naklonjena ohranitvi brezplačne dodelitve emisijskih kuponov po letu 2030 in podpira prilagoditev časovnice za odpravo brezplačnih emisijskih kuponov za CBAM sektorje, ki bolje upošteva vidik konkurenčnosti gospodarstva EU. Vendar pričakujemo tudi, da bo sprememba ETS direktive uredila trajno rešitev za izboljšanje konkurenčnosti industrije pri izvozu CBAM blaga. V zvezi s pogojevanjem brezplačne dodelitve emisijskih kuponov podjetjem s pripravo načrta naložb v razogljičenje v EU si bo Slovenija prizadevala za to, da bo pogojenost čim bolj administrativno enostavna, da ne bo nepošteno kaznovala podjetij, ki so doslej v razogljičenje vlagala največ in ne bo pretirano vplivala na likvidnost podjetij, da ne bo posledično prišlo do upočasnjevanja potrebnih investicij. Slovenija močno podpira predlagano pripravo sektorsko specifičnih referenčnih vrednosti za toploto in gorivo, ki bodo bolje odsevale dejanske tehnološke možnosti za zmanjšanje emisij TGP. Slovenija pričakuje, da bo Komisija zagotovila večjo preglednost pri določanju referenčnih vrednosti, ki služijo kot osnova za brezplačno dodelitev. Slovenija pozdravlja ohranitev instrumenta za kritje posrednih stroškov emisij TGP v industrijskih sektorjih in njegovo nadaljevanje po letu 2030. Pri tem meni, da bi morala biti sredstva z naslova posrednih stroškov emisij namensko opredeljena za izvajanje naložb v industriji s ciljem izpolnjevanja obveznosti v okviru naložbenih načrtov industrije. Slovenija bo v zvezi s tem zagovarjala harmonizirana pravila na ravni EU. V primeru, da se izkaže, da bi bil za neto položaj Slovenije in industrijske upravičence v Sloveniji bolj ugoden predlog vzpostavitve centraliziranega sklada za kritje posrednih stroškov na ravni EU, bo Slovenija zagovarjala vzpostavitev tovrstnega sklada. Pravila za kumulacijo državne pomoči z naslova nadomestila za kritje posrednih stroškov z drugimi državnimi pomočmi, namenjenimi blaženju višjih cen električne energije, morajo biti jasna, pregledna in harmonizirana na ravni EU, pri tem pa ne sme prihajati do dvojnega kritja istih stroškov.

Republika Slovenija podpira nadaljnjo ohranitev 100-odstotne namenskosti porabe sredstev od prodaje emisijskih kuponov na dražbah, ki pripadajo državam članicam. Slovenija si bo prizadevala, da se ohrani prvotni predlog Komisije, da se vsaj 50 % nacionalnih prihodkov od prodaje emisijskih kuponov porabi za potrebe ETS sektorjev za krepitev strateške odpornosti industrije in energetskega sektorja. Pozdravljamo odpravo financiranja ukrepov, ki bi vodili v nadaljnjo rabo fosilnih virov energije v energetskem sektorju. Pri tem se bomo prizadevali, da se ta omejitev nanaša na vse sektorje, da se tako sredstva usmerja v naložbe, ki bodo krepile strateško odpornost na področju energetske oskrbe in ne bodo podaljševale strukturne odvisnosti od fosilnih virov energije ter s tem povezanih cenovnih nihanj, ki vplivajo na konkurenčnost gospodarstva EU. Republika Slovenija izraža zaskrbljenost nad napovedanim zmanjšanjem prihodkov z naslova prodaje emisijskih kuponov za države članice po letu 2030 zaradi večjega deleža prodaje emisijskih kuponov za druge namene. 

Republika Slovenija podpira nadaljevanje in krepitev Sklada za modernizacijo po letu 2030, vendar nasprotuje predlaganemu kriteriju za upravičenost, po katerem bi bile po letu 2030 do sredstev upravičene le države članice z BDP na prebivalca po tržnih cenah pod 75 % povprečja EU, saj bi Slovenija kot edina izmed sedanjih upravičenk izgubila dostop do Sklada. Takšno merilo ne odraža ustrezno dejanskih investicijskih potreb Slovenije, še posebej ker je do sredstev Sklada upravičena šele od leta 2024, potrebe po financiranju energetskega in industrijskega prehoda pa bodo ostale velike tudi po letu 2030. Republika Slovenija si bo zato prednostno prizadevala za vključitev med upravičenke, da bi tako ohranila dostop do pomembnega vira financiranja naložb v elektroenergetska omrežja, hranilnike energije ter elektrifikacijo in razogljičenje industrije.

Republika Slovenija pozdravlja krepitev in podaljšanje Sklada za inovacije po letu 2030, okrepljeno tehnično podporo državam z nižjo stopnjo uspešnosti ter poenostavitev postopkov in zmanjšanje administrativnih bremen za prijavitelje. Prizadevali si bomo za uvedbo dodatnih mehanizmov za države z nizko stopnjo uspešnosti, vključno z uvedbo geografske uravnoteženosti kot uradnega kriterija pri izbiri projektov v okviru Sklada za inovacije in morebitno določitvijo nacionalnih ovojnic. Obenem imamo pomisleke glede financiranja morebitnega primanjkljaja Sklada z zmanjšanjem dražbenih količin držav članic, saj bi to lahko nesorazmerno prizadelo države, ki so že sedaj manj uspešne pri črpanju sredstev Sklada. Slovenija v okviru rabe sredstev Sklada za inovacije in Sklada za modernizacijo zagovarja načelo tehnološke nevtralnosti s poudarkom na inovativnih tehnologijah. 

Podpiramo vzpostavitev Evropske banke za razogljičenje industrije in v njenem okviru Spodbujevalnika razogljičenja kot pomembna instrumenta za pospešitev naložb v čisti prehod industrije ter krepitev njene konkurenčnosti in energetske varnosti. Slovenija zagovarja geografsko uravnotežen dostop do sredstev obeh instrumentov, pri čemer mora biti financiranje dostopno tudi podjetjem iz manjših držav članic EU, zlasti kadar ti prispevajo k zmanjševanju emisij, večji energetski neodvisnosti in ohranjanju proizvodnje v EU. Izražamo zaskrbljenost, da Slovenija po predlaganih kriterijih ni upravičena do dela sredstev, ki je rezerviran za države članice z nižjim BDP (ovojnice). Prizadevali si bomo za spremembo kriterija upravičenosti do tega dela sredstev na način, da bo upravičena tudi Republika Slovenija. Pri tem zagovarjamo zlasti uporabo kriterija, ki bi upošteval specifike Slovenije kot majhne države z velikim deležem energetsko intenzivne industrije in posledično večjim deležem emisij TGP ter njene investicijske potrebe. Prizadevali si bomo tudi, da se ovojnica v primeru upravičenosti Slovenije do teh sredstev še dodatno poveča. 

Republika Slovenija bo posebno pozornost namenila določbam glede vključevanja sežiga in sosežiga nenevarnih odpadkov v sistem EU ETS, pri čemer je treba zagotoviti spoštovanje hierarhije ravnanja z odpadki in preprečiti neželeno preusmerjanje odpadkov v odlaganje. Republika Slovenija si bo tekom pogajanj prizadevala za rešitve, ki lahko prispevajo k omejitvi stroškovnih obremenitev za gospodinjstva. Podpiramo ohranitev možnosti začasnega izvzetja tega sektorja iz obveznosti predaje emisijskih kuponov, zlasti kadar država članica izpolnjuje pogoja glede doseganja ciljev recikliranja komunalnih odpadkov in zmanjšanja njihovega odlaganja. Pri tem je pomembno, da Evropska komisija zagotovi jasna, pregledna in enotna merila za presojo, ali je država članica na poti k doseganju navedenih ciljev. Republika Slovenija bi lahko podprla tudi podaljšanje obdobja za izvzetje naprav za sežig komunalnih odpadkov iz EU ETS tudi po letu 2035. Smiselno je tudi, da se prihodki in finančni instrumenti, povezani z EU ETS, usmerjajo v ukrepe preprečevanja nastajanja odpadkov, področje ponovne uporabe in pripravo na ponovno uporabo, ločenega zbiranja odpadkov in njihove predelave (recikliranja).

V zvezi z vključitvijo mednarodnih ogljičnih dobropisov v sistem EU ETS je Republika Slovenija mnenja, da mora Evropska komisija pri nakupu teh enot upoštevati načela okoljske integritete in stroškovne učinkovitosti, pri čemer mora zagotoviti, da zaradi njihovega nakupa ne bo prihajalo do preusmeritve potrebnih investicij izven EU in da se ne bodo zmanjševali nacionalni prihodki z naslova EU ETS. Če tem pogojem ni mogoče v celoti zadostiti, je treba pravočasno in na predvidljiv način prilagoditi trajektorijo zniževanja emisij TGP. 

Republika Slovenija podpira razvoj trga trajnih odvzemov ogljika, vendar zlasti kot podporo razogljičenju sektorjev, ki jih je težko razogljičiti (hard-to-abate sectors), in zgolj v primerih, ko so druge tehnološke možnosti, ki so stroškovno in energetsko učinkovitejše ter okolju prijaznejše, že izčrpane. Vključitev trajnih odvzemov ogljika mora temeljiti na analizah potreb industrije in tveganj, ki jih te tehnologije prinašajo. Zagotavljanje virov za razvoj trga odvzemov ogljika preko izdaje in prodaje dodatnih emisijskih kuponov ne sme posredno ali neposredno vplivati na nacionalne prihodke z dražb emisijskih kuponov. 

Podpiramo razvoj ustreznega regulativnega okvira za netrajni zajem in uporabo CO₂, saj lahko te tehnologije pomembno prispevajo k razogljičenju industrije, zlasti sektorjev, ki jih je težko razogljičiti. Poudarjamo, da mora biti vzpostavljen robusten sistem spremljanja, poročanja in preverjanja ter sledljivosti tokov CO₂, da se preprečijo dvojno ali nepopolno obračunavanje emisij in morebitne vrzeli pri sproščanju CO₂ zunaj sistema EU ETS.

Glede razširitve obsega sistema EU ETS za letalski in pomorski sektor Republika Slovenija opozarja na razmerje med podnebnimi koristmi take razširitve in njenimi administrativnimi posledicami. Prav tako opozarja na polno uskladitev take razširitve z mednarodnimi mehanizmi za zmanjševanje emisij, dogovorjenimi v okviru Mednarodne pomorske organizacije in Mednarodne organizacija civilnega letalstva. Republika Slovenija si bo prizadevala, da se izvajanje EU ETS za letalski in pomorski sektor z namenom zmanjšanja administrativnih bremenitev za države članice uredi centralno na ravni EU. Podredno si bo Republika Slovenija prizadevala za spremembo kriterija glede upravičenosti do dodatne količine emisijskih kuponov na podlagi nesorazmernosti med populacijo države članice in ladjarskimi družbami, ki jih upravlja v okviru EU ETS. Pozdravljamo mehanizma dodelitve brezplačnih emisijskih kuponov za spodbujanje razvoja in nakupa trajnostnih letalskih goriv in trajnostnih goriv ter čistega pogona v pomorskem sektorju.
B) (Za zakonodajne akte in odločitve politične narave)

POGLAVITNE REŠITVE IN CILJI PREDLOGA ZADEVE EU: 
Republika Slovenija je v okviru priprave stališča preučila možnosti za temeljitejše spremembe sistema EU za trgovanje z emisijskimi kuponi (v nadaljevanju: EU ETS), vključno z vprašanjem nadaljnje vloge emisijskih kuponov. Ob upoštevanju veljavnega evropskega pravnega okvira, zastavljenih podnebnih ciljev EU ter trenutnih razmerij med državami članicami ocenjujemo, da v okviru aktualne revizije ni realnih možnosti za odpravo sistema trgovanja z emisijskimi kuponi. Slovenija bo zato svoja pogajalska prizadevanja usmerila v prilagoditve sistema, ki bodo čim bolj omejile stroškovne obremenitve slovenske industrije, ohranile njeno konkurenčnost ter slovenskim EU ETS zavezancem zagotovile čim ugodnejše pogoje in dostop do razpoložljivih finančnih mehanizmov. 

Zgornja meja emisij (kapica): Za uskladitev sistema s ciljem Unije glede 90-odstotnega zmanjšanja emisij do leta 2040 se predlaga sprememba člena 9 direktive ETS, s katero bi se od leta 2031 prilagodila trajektorija EU ETS. Sprememba bi omogočila počasnejše letno zmanjševanje in nadaljnje izdajanje emisijskih kuponov tudi v 2040-ih. 

Mednarodni ogljični dobropisi: Predlaga se upoštevanje načrtovanega nakupa visokokakovostnih mednarodnih ogljičnih dobropisov od leta 2036, s čimer bi se potreba po domačem zmanjševanju emisij do leta 2040 zmanjšala za največ 5 %, ob hkratnem zagotavljanju stroškovne učinkovitosti in skladnosti s Pariškim sporazumom. Predlaga se znižanje zgornje meje EU ETS, da bi se upoštevala ta prilagoditev, z nižjim linearnim faktorjem zmanjševanja (LRF) od leta 2036, usklajenim z doseganjem 85-odstotnega domačega zmanjšanja emisij EU do leta 2040, ter rezervacija emisijskih kuponov za financiranje nakupa mednarodnih ogljičnih dobropisov v obsegu 260 Mt, kar ustreza zmanjšanju ambicije sektorjev ETS. Predlaga se varovalni mehanizem za ohranitev okoljske celovitosti, v skladu s katerim bi se v primeru, da visokokakovostni, visoko-integritetni in stroškovno učinkoviti mednarodni ogljični dobropisi ne bi bili na voljo, ponovno uporabila trajektorija sektorjev ETS, usklajena z 90-odstotnim domačim zmanjšanjem emisij EU do leta 2040. To bi bilo odvisno od poročila Komisije o razvoju trga visokokakovostnih in visoko-integritetnih mednarodnih ogljičnih dobropisov, ob upoštevanju meril iz Uredbe (EU) 2021/1119 in prispevka teh dobropisov k podnebni ambiciji sektorjev ETS (predlagani novi člen 9b). 

Odvzemi ogljika: Predlaga se uvedba novega člena 9c, s katerim bi se trajni odvzemi ogljika vključili v EU ETS tako, da bi se kapica povečala za število emisijskih kuponov, ki ustreza enotam domačih trajnih odvzemov, certificiranih v okviru EU Uredbe o prostovoljnem okviru za certificiranje odvzemov ogljika (CRCF). Ti odvzemi morajo biti generirani s pomočjo zajema biogenih emisij s shranjevanjem ogljika (BioCCS) ali neposrednega zajema ogljika iz zraka s shranjevanjem (DACCS), kupila pa jih bo Komisija s prihodki od prodaje novo ustvarjenih kuponov za ta namen. Komisiji bi se dodelili tudi dodatni emisijski kuponi za pokritje razlike med ceno odvzemov in ceno emisijskih kuponov. Neto cilj EU ETS bi se izračunal kot bruto emisije, ki ustrezajo skupni količini emisijskih kuponov, zmanjšane za količino načrtovanih kupljenih odvzemov.

Da bi se upravljavcem olajšala uporaba lastnih odvzemov, se predlaga, da lahko upravljavci naprav, ladjarske družbe in operatorji zrakoplovov svoje emisije iz fosilnih goriv kompenzirajo z odvzemi BioCCS, certificiranimi v okviru CRCF, ki jih ustvarijo sami (člen 14(1a)). Ta kompenzacijski mehanizem ne bi omogočal preseganja ničelne bilance, torej ne bi mogel ustvarjati negativnih emisij in posledično emisijskih kuponov. Potreben bi bil tudi mehanizem prilagoditve emisijskih kuponov, namenjenih nakupu odvzemov, in količine odvzemov, ki jih je treba kupiti, da se prepreči povečanje skupnega emisijskega prostora nad mejo, določeno z vključitvijo odvzemov prek programa nakupov. 

Banka za razogljičenje industrije: Od leta 2028 se predlaga ustanovitev Banke za razogljičenje industrije na ravni EU za podporo razširjanju in uvajanju tehnologij, procesov in tehnik, ki neposredno zmanjšujejo emisije v EU ETS napravah in lahko kot take ustvarjajo tudi trajne odvzeme ogljika. Banka bi začela delovati v dveh fazah (novi člen 10cc).

V prvi fazi, v obdobju 2028–2031, bi bilo v okviru Spodbujevalnika razogljičenja rezerviranih 400 milijonov emisijskih kuponov za zagotavljanje fiksnih ogljičnih premij po načelu »kdor prej pride, prej melje«, s čimer bi se pospešile naložbe glede na hitrost njihove izvedbe (novi člen 10cd). Poseben delež (ovojnica) bi bil rezerviran za države članice z nižjimi dohodki zaradi zagotavljanja solidarnosti (enake države članice kot v primeru upravičenosti do Sklada za modernizacijo), med katere pa se Republika Slovenija ne uvršča. Energetsko intenzivne panoge predstavljajo bistveno večji delež v gospodarski strukturi Slovenije v primerjavi z večino drugih držav članic EU. Hkrati imajo slovenska podjetja zaradi omejenih kadrovskih in finančnih zmogljivosti zgodovinsko nizko uspešnost na centraliziranih razpisih EU. Še posebej lahko to pride do izraza v tej prvi fazi glede na napovedan način dodelitve sredstev po načelu »kdor prej pride, prej melje«, kjer predvidevamo, da projekti slovenskih podjetij še niso na ravni podjetij iz razvitih držav.  Izključitev Slovenije iz ovojnice bi zato lahko dodatno poglobila geografske razlike pri dostopu do financiranja ter oslabila enake konkurenčne pogoje na notranjem trgu. Republika Slovenija si bo zato prizadevala za spremembo kriterija upravičenosti do tega dela sredstev, pri čemer zagovarjamo uporabo enakega kriterija, ki bi upošteval tudi zgodovinsko emisijsko intenzivnost industrije in njene investicijske potrebe. Prizadevali si bomo tudi, da se ovojnica v primeru upravičenosti Slovenije do teh sredstev še dodatno poveča.

Podpora v okviru Spodbujevalnika bi bila pogojena s spoštovanjem strogih rokov za dokončanje projektov, njihova izvedba pa bi bila zavarovana z jamstvi za dokončanje (completion bonds). Plačila bi bila vezana na neodvisno preverjeno preprečitev emisij in bodo izvedena v emisijskih kuponih.

V drugi fazi, od leta 2031, bi Banka projekte podpirala predvsem prek konkurenčnih razpisnih postopkov, v katerih bi se dodeljevale pogodbe na razliko za ogljik (Carbon Contracts for Difference – CCfD) ali ogljične premije, s čimer bi se zagotavljala dolgoročna stabilnost prihodkov in zmanjševanje tveganj naložb (novi člen 10ce). Predlog določa jamstva za resnost ponudbe (bid bonds) in jamstva za dokončanje, omogoča razdelitev proračunskih obveznosti na letne obroke ter vključuje določbe o vračilih sredstev in prihodkih kot zunanjih namenskih prejemkih Banke. Sinergije z Evropskim skladom za konkurenčnost bi se okrepile z možnostjo podelitve »pečata konkurenčnosti« (Competitiveness Seal) projektom, ki jih oceni Banka. Sklad za inovacije: Predlog posodablja pravno podlago Sklada za inovacije, da bi se zagotovila nadaljnja in predvidljiva podpora uvajanju inovacij na trg ter razširjanju nizko- in brezogljičnih tehnologij, ki pomembno prispevajo k razogljičenju sektorjev EU ETS (člen 10cb). Predlog krepi tudi načela izvajanja, vključno z razvojem projektov in tehnično pomočjo državam članicam z nizko stopnjo udeležbe, uvaja ukrepe za odvračanje od špekulativnih prijav ter povečuje preglednost z letnim javnim poročanjem. Določena so prehodna pravila, ki zagotavljajo nadaljnjo uporabo člena 10a(8) do leta 2030. Količina emisijskih kuponov, ki je na voljo za financiranje Sklada za inovacije v obdobju po letu 2030, se skoraj prepolovi v primerjavi s količino, ki je na voljo v obdobju 2021–2030.

Sklad za modernizacijo: Predlog prilagaja Sklad za modernizacijo (spremenjeni člen 10d) s posodobitvijo kriterijev upravičenosti in razdelitve na podlagi najnovejših razpoložljivih podatkov. Upravičena področja naložb se razširjajo na elektrifikacijo in razogljičenje industrije, vključno s CCS/CCU, medtem ko podpora proizvodnji energije iz fosilnih goriv ostaja prepovedana. Predlog prav tako usmerja emisijske kupone, ki so za povečanje dražbene količine z namenom solidarnosti dodeljene določenim državam članicam, prek Sklada za modernizacijo, da bi se povečal njihov učinek, državam članicam pa omogoča prostovoljni prenos dodatnih emisijskih kuponov iz njihovih količin za dražbo za povečanje sredstev Sklada. Poleg tega se upravičenim državam članicam dodeli dodaten delež kuponov (0,5 % kapice) za podporo naložbam prek Banke za razogljičenje industrije, s čimer se krepi razogljičenje industrije v državah članicah z nižjimi dohodki. Glede na prvotni predlog Republika Slovenija po letu 2030 ni več upravičena do sredstev Sklada za modernizacijo. Republika Slovenija si bo prednostno prizadevala, da se prag za upravičenost dvigne s 75 % na 80 % povprečja EU, alternativno pa za ohranitev sedanjega kriterija upravičenosti (bazna leta 2016–2018) oziroma uvedbo širšega merila, ki bi upoštevalo tudi emisijsko intenzivnost industrije in dejanske potrebe po investicijah v razogljičenje.

Prihodki od dražb: Predlog uvaja ciljno usmerjene reforme za zagotovitev učinkovitejše in preglednejše uporabe prihodkov z dražb emisijskih kuponov ter njihove popolne usklajenosti s podnebnimi cilji EU (spremenjeni člen 10(3)). Predlaga se določitev jasnih prednostnih področij porabe, pri čemer se upošteva načelo, da bi morali biti sektorji ETS, ki plačujejo ceno ogljika, deležni višje podpore iz prihodkov, ki jih ustvarja ETS. Poudarek je zato na sektorjih z velikim učinkom, kjer lahko prihodki ETS zagotovijo največje zmanjšanje emisij in dodatne koristi.

Prednostna področja vključujejo podnebne sklade EU, čisto energijo in omrežja, nizkoogljični promet, zlasti pomorski in letalski, razogljičenje industrije, vključno z elektrifikacijo, CCS in čistimi tehnologijami, razogljičenje ravnanja z odpadki, krožnost ter podporo raziskavam in inovacijam na teh področjih. Države članice bi morale najmanj 50 % prihodkov ETS nameniti tem prednostnim področjem. Prepovedane bi bile naložbe, ki spodkopavajo dolgoročne podnebne cilje EU, vključno z ukrepi, ki ustvarjajo ali podaljšujejo odvisnost od ogljično intenzivnih tehnologij oziroma povzročajo vezanost na fosilna goriva.

Krepijo se tudi zahteve glede prepoznavnosti uporabe prihodkov ETS (spremenjeni člen 30m). Države članice bi morale javno sporočati izvor financiranja ukrepov prek različnih kanalov, vključno s projektno dokumentacijo in javnimi oznakami. Države članice bodo morale načrtovano uporabo prihodkov od dražb emisijskih kuponov vključiti v svoje nacionalne energetske in podnebne načrte (NEPN). Nadaljuje se solidarnostna prerazporeditev določenega deleža prihodkov z dražb emisijskih kuponov, zaradi česar bo Republika Slovenija v Podnebni sklad po letu 2030 še naprej prejemala višji delež prihodkov. 

Emisije iz letalstva: Predlaga se povečanje obsega učinkovitega določanja cen ogljika z ustrezno uporabo ETS za pravični delež EU pri nekaterih odhodnih letih iz EU v tretje države (spremenjeni člen 28a(1) in Priloga I) ter za poslovne lete. Temu bi ustrezalo povečanje zgornje meje emisij. Podpora večstranskemu ukrepanju se ohranja z možnostjo zmanjšanja obveznosti predaje emisijskih kuponov v ETS za stroške emisij, ki jih pokriva CORSIA. Predlaga se podaljšanje izvajanja razveljavitve enot CORSIA do leta 2035.

Emisijski kuponi, ki izhajajo iz razširjenega obsega, bi se morali usmeriti v naložbe za zmanjševanje podnebnih vplivov letalstva, med drugim v uporabo trajnostnih letalskih goriv, razširljive rešitve za razogljičenje in stroškovno učinkovito zmanjševanje podnebnih vplivov kondenzacijskih sledi pri letih, vključenih v ETS. Predlog vključuje tudi poenostavitve poročanja in uveljavljanja podpore za razogljičenje letalstva, financirane iz ETS. 

Emisije iz pomorskega prometa: Predlog povečuje učinkovitost sedanjega sistema z vzpostavitvijo mehanizma za trajnostne alternativne pogone v pomorstvu (Sustainable Maritime Alternative Propulsion – SMAP), katerega cilj je dodatne prihodke EU ETS ponovno usmeriti v podporo razogljičenju pomorskega sektorja. Krepi tudi zaščitne ukrepe proti tveganju izogibanja sistemu s strani kontejnerskih ladij ter plovil, ki izvajajo ali podpirajo dejavnosti na morju.

Ker ostaja obsežno uvajanje rešitev za zmanjševanje emisij pri plovilih ledenega razreda in flotah, ki opravljajo plovbe na progah, za katere veljajo odstopanja do 31. decembra 2030, omejeno, se predlaga podaljšanje nekaterih odstopanj glede predaje emisijskih kuponov za take ladje do 31. decembra 2035. Začasni mehanizem prerazporeditve dodatnih emisijskih kuponov za nekatere države članice iz člena 3ga(3) bi se podaljšal do 31. decembra 2038.

Za krepitev enakih konkurenčnih pogojev se področje uporabe EU ETS ciljno razširja na nekatere kategorije manjših plovil z bruto tonažo pod 5.000, vendar ne manj kot 400. Zaradi tega se ustrezno poveča kapica. Ker EU ETS za pomorski promet sovpada z globalnimi ukrepi v pripravi v okviru IMO, predlog vključuje klavzulo o pregledu, ki omogoča ukrep za preprečevanje dvojnega plačevanja. Določena količina emisijskih kuponov bi bila rezervirana tudi za podporo najmanj razvitim državam in malim otoškim državam v razvoju. 

Glede na mednarodno naravo letalskega in pomorskega sektorja, črpanje podatkov za namene izvajanja EU ETS  za ta dva sektorja iz EU baz in s ciljem zmanjšanja administrativnih obremenitev izvajanja EU ETS za ta dva sektorja, zlasti za manjše države članice, si bo Republika Slovenija prizadevala, da se izvajanje EU ETS za letalski in pomorski sektor uredi centralno na ravni EU.

»ETS kot storitev«: Za podporo globalnemu podnebnemu ukrepanju in lažje določanje cen emisij toplogrednih plinov v državah zunaj EU se predlaga vzpostavitev mehanizma »ETS kot storitev«, ki bi zagotavljal podporo tretjim državam pri emisijah, za katere še ne velja obveznost predaje emisijskih kuponov v okviru EU ETS (novi člen 25b). 

Tveganje selitve virov ogljika, brezplačna dodelitev in referenčne vrednosti po letu 2031: Predlaga se podaljšanje veljavnosti sedanjih instrumentov, tj. brezplačne dodelitve in seznama sektorjev, izpostavljenih tveganju selitve virov ogljika, na obdobje po letu 2030. Prehodni ukrepi iz člena 10b(1) za podporo nekaterim energetsko intenzivnim industrijam, za katere se šteje, da so izpostavljene tveganju selitve virov ogljika, bi veljali do leta 2040.

Predlog določa tudi pravila za brezplačno dodelitev stacionarnim napravam za petletna obdobja do leta 2040 ter prilagaja najvišjo stopnjo posodabljanja referenčnih vrednosti iz člena 10a(2), da bi odražala dejansko trajektorijo razogljičenja industrijskih sektorjev. Če bi povpraševanje po brezplačnih emisijskih kuponih pred letom 2040 zahtevalo uporabo enotnega medsektorskega korekcijskega faktorja, se rezerva poveča na 4 % skupne količine emisijskih kuponov.

Od petletnega obdobja brezplačne dodelitve, ki se začne 1. januarja 2031, bi bila vsa brezplačna dodelitev pogojena z vzpostavitvijo načrta naložb v razogljičenje v EU in izvedbo naložb, ki vodijo do znatnega zmanjšanja emisij. 80 % brezplačne dodelitve za posamezno petletno obdobje bi se upravljavcem naprav letno dodeljevalo po predložitvi načrta naložb v razogljičenje v EU, ki vključuje načrt naložb in zmanjšanja emisij, preverjen s strani preveriteljev ETS in odobren s strani pristojnega organa. Če upravljavec preseli ali drugače prenese svojo proizvodnjo izven Unije, bi moral prejete emisijske kupone vrniti. Preostalih 20 % brezplačne dodelitve bi se dodelilo šele po preveritvi, da so bile naložbe v razogljičenje uspešno izvedene in da je bilo do konca petletnega obdobja doseženo ustrezno znatno zmanjšanje emisij. 

Za sektorje CBAM se predlaga, da se od leta 2028 ponovno uvede 15 % brezplačne dodelitve, ki se postopoma ukinja zaradi faktorja CBAM, s čimer bi se zmanjšala hitrost postopnega uvajanja CBAM in ublažilo preostalo tveganje selitve virov ogljika. To bi se izvedlo z upočasnitvijo in odložitvijo postopnega ukinjanja brezplačne dodelitve do leta 2038. Vključena so tudi pravila za posodabljanje referenčnih vrednosti za obdobji 2031–2035 in 2036–2040, s čimer se načela sedanje metodologije podaljšujejo na ti obdobji. 

Nove sektorske referenčne vrednosti za toploto in goriva: Predlog vključuje pooblastilo Komisiji za določitev sektorsko specifičnih referenčnih vrednosti za toploto in goriva v delegiranih aktih iz člena 10a(1). 

Nadomestilo za posredne stroške: Predlog še naprej omogoča državam članicam, da nekaterim elektrointenzivnim industrijam dodeljujejo državno pomoč za nadomestilo dela stroškov ogljika, ki se prek trga električne energije prenesejo v ceno električne energije (člen 10(6)). Za zmanjšanje administrativnega bremena se poročanje o nadomestilih za posredne stroške vključuje v širše poročanje o uporabi prihodkov od dražb v okviru uredbe o upravljanju energetske unije. 

Sežiganje komunalnih odpadkov: Predlaga se razširitev sedanjega področja uporabe EU ETS za sosežig odpadkov tako, da bi zajemalo vse sežiganje in sosežiganje nenevarnih odpadkov. V Prilogo I bi se dodala nova, ločena dejavnost, ki bi zajemala odstranjevanje ali predelavo v napravah za sežiganje in sosežiganje nenevarnih odpadkov. V členu 3 se dodajata tudi novi opredelitvi »nevarnih odpadkov« in »komunalnih odpadkov«.

EU ETS bi se razširil na emisije iz naprav za sežiganje nenevarnih odpadkov z zmogljivostjo nad 3 tone na uro, kot je določeno v Direktivi 2010/75/EU. Obveznost predaje emisijskih kuponov za sektor sežiganja komunalnih odpadkov bi se postopoma uvajala v obdobju 2031–2034, od leta 2034 pa bi morale naprave predati emisijske kupone za 100 % svojih preverjenih emisij (člen 12a). Z odstopanjem bi bile države članice, ki izvajajo ustrezne enakovredne ukrepe, upravičene do začasnega nacionalnega izvzetja. Za naprave v najbolj oddaljenih regijah je predvideno časovno omejeno odstopanje do 31. decembra 2035. Število emisijskih kuponov, dodanih skupni količini emisijskih kuponov na ravni Unije zaradi vključitve sektorja, bi moralo ustrezati trajektoriji postopnega vključevanja v obdobju 2031–2034. 

Spremljanje in poročanje ter preverjanje in akreditacija bi se še naprej izvajali. Proizvodnja energije iz odpadkov za daljinsko ogrevanje bi bila upravičena do brezplačne dodelitve v skladu z določbami za daljinsko ogrevanje, medtem ko proizvodnja električne energije do brezplačne dodelitve ni upravičena že od leta 2013. Seznam upravičenih načinov uporabe prihodkov od dražb bi se razširil na podporo lokalnim organom pri izvajanju ukrepov, skladnih z višjimi stopnjami hierarhije ravnanja z odpadki. Tehnologije, procesi in tehnike, ki neposredno zmanjšujejo emisije naprav za sežiganje komunalnih odpadkov, zlasti zajemanje ogljika, bi bili upravičeni do podpore Banke za razogljičenje industrije, Sklada za inovacije in Sklada za modernizacijo. 

Da bi spremljali emisije metana in nenamerne posledice razširitve področja uporabe ETS na celotno sežiganje in sosežiganje nenevarnih odpadkov, bi se do popolne vključitve sežiganja komunalnih odpadkov v EU ETS uvedli tudi spremljanje, poročanje, preverjanje in akreditacija za odlaganje nenevarnih odpadkov na odlagališčih. Odlaganje ali predelava nenevarnih odpadkov na odlagališčih se zato v Prilogo I dodaja kot nova dejavnost za namene spremljanja, poročanja in preverjanja.

Vključena bi bila tudi klavzula o poročanju in pregledu (člen 30(9)), namenjena spremljanju emisij metana z odlagališč, upoštevanju morebitnega preusmerjanja odpadkov v nasprotju s hierarhijo ravnanja z odpadki ter presoji ustreznosti razširitve EU ETS na emisije iz odlaganja odpadkov. Naprave in enote za sežiganje nevarnih odpadkov bi ostale izključene. 

Ne-trajni zajem in uporaba ogljika (CCU): Vključitev sežiganja odpadkov v EU ETS pomeni, da je večina faz življenjskega cikla proizvoda CCU, iz katerega se lahko sprosti v njem vsebovani ogljik, zdaj vključena v določanje cene ogljika. To omogoča obračun emisij v trenutku, ko se te sprostijo iz proizvodov, namesto v trenutku zajema, s čimer se preprečujeta dvojno štetje in nezadostno obračunavanje emisij.

Kadar je CO₂ začasno zajet v vmesnih ali končnih proizvodih, iz katerih naj bi se ogljik ponovno sprostil pri dejavnostih, ki so že vključene v EU ETS (npr. pri sežigu plastičnih odpadkov), člen 12(3b) odlaga obveznost predaje emisijskih kuponov do trenutka, ko se CO₂ sprosti v procesu iz Priloge I. Komisija bi bila pooblaščena za določitev seznama proizvodov, iz katerih naj bi se ogljik ponovno sprostil pri dejavnostih, že vključenih v ETS.

Izjema so sintetična goriva, pri katerih bi bila točka obračunavanja zajetega ogljika trenutek distribucije goriv za porabo in ne njihovo zgorevanje v industrijskih napravah ali prometnem sektorju. Poleg tega bi se področje uporabe ETS iz Priloge I razširilo na zajem ogljika za uporabo, predelavo zajetega ogljika, utekočinjanje in podobne storitve ter prevoz zajetega ogljika za uporabo. 

Pojasnitev obstoječih pravil glede področja uporabe, dovoljenj in poročanja: Predlaga se sprememba opredelitve »novega udeleženca«, da bi se zagotovila popolna usklajenost z opredelitvijo »obstoječe naprave« iz člena 2(1) Delegirane uredbe Komisije (EU) 2019/331, s čimer bi se opredelitev uskladila s prakso in odpravilo vprašanje 18-mesečnega obdobja, v katerem se ni uporabljala nobena od obeh opredelitev.

Predlog pojasnjuje tudi področje uporabe in opredelitev dejavnosti »proizvodnja vodika (H₂) in sinteznega plina s proizvodno zmogljivostjo nad 5 ton na dan« iz Priloge I. Komisija bi bila pooblaščena za sprejetje izvedbenih aktov, ki bi določili minimalna horizontalna pravila na ravni EU za izdajo, odvzem in začasni odvzem dovoljenj za emisije toplogrednih plinov, da bi se izboljšali enaki konkurenčni pogoji med državami članicami, odpravile težave pri izvajanju ter zagotovila jasna pravila glede statusa naprav kot novih udeležencev ali obstoječih naprav v EU ETS. Predlog vsebuje tudi spremembe za pojasnitev pravne podlage in usklajevanja postopkov poročanja iz členov 10(5) in 21 direktive ETS. 

Financiranje ustreznega delovanja in upravljanja EU ETS: Predlagana je vzpostavitev pogojev, ki bi omogočili uvedbo prihodkov, namenjenih financiranju ustreznega delovanja in upravljanja EU ETS, vključno z ustreznim delovanjem, funkcionalnostjo in varnostjo registra Unije (člen 19) ter izvajanjem pravil o naložbeni pogojenosti brezplačne dodelitve. 

Predlog prinaša tudi naslednje spremembe Sklepa (EU) 2015/1814 o vzpostavitvi in delovanju rezerve za stabilnost trga za sistem Unije za trgovanje z emisijami toplogrednih plinov in spremembi Direktive 2003/87/ES: 

-
Poleg predlagane odprave mehanizma razveljavitve emisijskih kuponov (COM(2026) 153 final) ta predlog uvaja celovit sveženj sprememb, s katerimi bi parametri rezerve za stabilnost trga (MSR) sčasoma postali dinamični. Namen je upoštevati zmanjševanje kapice in zagotoviti, da MSR ostane odporna ter da se ohranja ustrezna likvidnost trga.

-
Prvič, predlaga se, da se zgornji in spodnji prag ter količina emisijskih kuponov, ki se sprosti iz rezerve (člen 1(5) in (6)), sčasoma spreminjajo, in sicer z letnim zmanjšanjem za 4 % od leta 2029 dalje. Natančne vrednosti teh parametrov so zaokrožene na najbližji milijon in določene v Prilogi I k sklepu o MSR.

-
Drugič, predlog uvaja spremembe glede sproščanja emisijskih kuponov iz rezerve:

o
Od leta 2028 se uvaja spodnji varovalni pas (člen 1(5)), ki sledi logiki zgornjega varovalnega pasu, uvedenega z revizijo leta 2023. Trenutni spodnji prag znaša 400 milijonov emisijskih kuponov, trenutna količina sprostitve pa 100 milijonov emisijskih kuponov. To pomeni, da spodnja meja varovalnega pasu znaša 300 milijonov emisijskih kuponov.

o
Kadar je skupno število emisijskih kuponov v obtoku (TNAC) med spodnjim pragom in spodnjo mejo varovalnega pasu, se količina emisijskih kuponov, ki se sprosti iz MSR, izračuna po formuli »spodnji prag – TNAC«, namesto da bi se, kot po sedanjih pravilih, sprostila fiksna količina 100 milijonov emisijskih kuponov.

o
Kadar je TNAC pod spodnjo mejo varovalnega pasu, se iz MSR sprosti 100 milijonov emisijskih kuponov.

o
Od leta 2029 naj bi se spodnji prag 400 milijonov emisijskih kuponov, spodnja meja varovalnega pasu 300 milijonov ter količina 100 milijonov emisijskih kuponov, ki se sprosti iz rezerve, kadar je TNAC pod spodnjo mejo varovalnega pasu, vsako leto zmanjšali za 4 %.

-
Tretjič, stopnja vnosa emisijskih kuponov v rezervo se od leta 2028 znižuje s 24 % na 12 % (člen 1(5)). To pomeni, da se bodo v primeru presežka prihodnji vnosi v rezervo razporedili na daljše časovno obdobje. Glede na zmanjševanje zgornje meje emisij in pričakovano zaostrovanje razmer na trgu je takšna daljša razporeditev vnosov ocenjena kot koristna. Posledično je treba zgornjo mejo varovalnega pasu prilagoditi navzdol na 947 milijonov emisijskih kuponov, da se upošteva nižja stopnja vnosa.

-
Četrtič, predlagajo se spremembe načina, kako se letalstvo upošteva pri izračunu TNAC. Trenutno člen 1(4a) določa, da se pri izračunu upošteva neto povpraševanje iz letalstva od leta 2024 dalje. Ta člen se spreminja tako, da se v TNAC vključi tudi kumulativni učinek neto povpraševanja letalstva v obdobju 2012–2023. Sprememba bi se uporabljala od leta 2028 dalje; z upoštevanjem kumulativnega povpraševanja letalstva od leta 2012 pri izračunu TNAC za leto 2027 bi se ta zmanjšal za 173 milijonov emisijskih kuponov. S tem bi MSR postal bolj odziven, emisijski kuponi pa bi se iz rezerve sprostili prej.

V zadnjih letih je na trgu emisijskih kuponov večkrat prišlo do nenadnih skokov cen emisijskih kuponov, ki povzročajo negotovost in nepredvidljivost poslovanja za subjekte, vključene v EU ETS. Posledično Republika Slovenija zagovarja, da se v predlogu spremembe Direktive 2003/87/ES določijo tudi kriteriji, po katerih se bo MSR lahko pravočasno odzivala na tovrstne nenadne skoke cen emisijskih kuponov.
OCENA VPLIVOV IN POSLEDIC PREDLOGA ZADEVE EU: 
Vpliv na pravni red


Sprememba obstoječih aktov


Predvidoma bo glavnina določb prenesena v Podnebni zakon (Uradni list RS, št. 56/25), ki že zdaj ureja delovanje sistema EU ETS. Nekatere določbe bodo prenesene tudi v podzakonske akte. 


Priprava novih aktov


/

Posledice za proračun

Posledice predloga so pozitivne za proračun Republike Slovenije, saj se bo pomemben delež sredstev od prodaje emisijskih kuponov tudi po letu 2030 stekal v namenski proračunski sklad, tj. Podnebni sklad. Vendar pa se bo delež sredstev od prodaje celotne količine emisijskih kuponov na ravni EU, ki jih prejmejo države članice, v obdobju 2031–2040 precej zmanjšal v primerjavi s trenutnim obdobjem 2021–2030. Medtem ko države članice v trenutnem obdobju prejmejo približno 80 % prihodkov od prodaje vseh emisijskih kuponov na ravni EU neposredno v državne proračune, se bo ta delež v obdobju 2031–2040 znižal na približno 35 %. To je posledica financiranja nakupa mednarodnih ogljičnih dobropisov in odvzemov ogljika, vzpostavitve Banke za industrijsko razogljičenje in nekaterih drugih mehanizmov, ki se na novo vzpostavljajo v okviru EU ETS po letu 2030, zaradi česar bodo države članice prejele manj sredstev neposredno v proračune. Prav tako je pri tem upoštevan predlog, da se 30 % prihodkov od prodaje emisijskih kuponov za države članice vključi med nove lastne vire proračuna EU (kar je sicer ločen zakonodajni predlog EU). Izpad prihodkov zaradi nižjega deleža prodaje kuponov za države članice bo do določene mere izravnala višja cena emisijskega kupona, prav tako pa bo del sredstev od prodaje emisijskih kuponov namenjen financiranju centraliziranih programov v okviru EU ETS, kjer bodo lahko za finančna sredstva za spodbudo čistemu prehodu konkurirala tudi slovenska podjetja. 
Vpliv na gospodarstvo

Eden izmed osnovnih razlogov za predlog spremembe Direktive 2003/87/ES je spodbujanje konkurenčnosti EU gospodarstva, kar se sistematično odraža skozi številne predlagane spremembe. Predlog za večino sektorjev ohranja brezplačno dodelitev emisijskih kuponov tudi po letu 2030, za sektorje, vključene v CBAM, pa podaljšuje in bolj postopno odpravlja brezplačne kupone (do leta 2038). Prav tako predlaga pogojenost brezplačne dodelitve z vzpostavitvijo načrta naložb v razogljičenje v EU in izvedbo naložb, ki vodijo do znatnega zmanjšanja emisij. Te rešitve bodo v kombinaciji z določitvijo sektorsko specifičnih referenčnih vrednosti za toploto in gorivo spodbujale naložbe v EU, zmanjšanje odvisnosti od uvoženih fosilnih goriv, spodbujale inovacije in s tem konkurenčnost EU gospodarstva, hkrati pa blažile stroške emisij, ki bi bili višji v primeru, da predlagane spremembe ne bi bile uvedene. Hkrati bo gospodarstvo imelo na voljo več časa, da izvede potrebne naložbe in prilagodi svoje proizvodne ter poslovne procese v primerjavi z obstoječo ureditvijo. V primeru, da tehnološki razvoj še ne bo omogočil potrebnih sprememb procesov v industriji, predlog prinaša določene fleksibilnosti za podjetja, vključena v EU ETS, kot sta npr. nakup mednarodnih ogljičnih dobropisov in trajnih odvzemov ogljika. Prav tako predlog za energetsko intenzivno industrijo ohranja mehanizem (državno pomoč) kritja posrednih stroškov emisij TGP. 

Predlog prav tako ohranja in podaljšuje delovanje Sklada za inovacije ter vzpostavlja Banko za industrijsko razogljičenje. Oba instrumenta sta namenjena podpori industriji pri izvajanju naložb, vpliv teh na slovensko gospodarstvo pa bo odvisen predvsem od uspešnosti prijav slovenskih podjetij. 

Predlog bo zaradi določitve prioritetnih področij porabe prihodkov od prodaje emisijskih kuponov, ki jih v svoje proračune prejmejo države članice EU, zagotovil, da bo več sredstev porabljenih v sektorjih, vključenih v ETS. S tem se bo zagotovila pravičnejša poraba teh sredstev in  okrepili omogočitveni pogoji za čisti prehod vključenih sektorjev. 

Priprava načrtov naložb v razogljičenje v EU bo za upravljavce naprav, vključene v EU ETS, prinesla določene dodatne administrativne obremenitve v primerjavi s trenutnimi obveznostmi, 

Vpliv na javno upravo

Predlog zaradi nekaterih rešitev, kot so vključitev dodatnih sektorjev v EU ETS, razširitev obsega letalskega in pomorskega sektorja, spremenjeni nameni porabe sredstev z naslova dražb emisijskih kuponov in pogojenost prejemanja brezplačnih emisijskih kuponov z načrti in investicijami, zahteva tako spremembo zakonodaje kot tudi prinaša dodatne administrativne obremenitve, zlasti v smislu izvajanja dodatnih upravnih postopkov (izdaja dovoljenj za izpuščanje emisij TGP, odobritev načrtov za spremljanje emisij TGP, pregled letnih poročil, pregled investicijskih načrtov itd.). Posledično se bo pojavila potreba po zaposlitvi dodatnih kadrov na ministrstvu, pristojnem za okolje. 
Vpliv na okolje

Predlog ima pozitivne vplive na okolje in podnebje, saj je usklajen s ciljem zmanjšanja emisij TGP v EU za 90 % do leta 2040 glede na leto 2005. 
Drugo

/
C)

Predstavniki RS, ki bodo zastopali stališče RS v institucijah EU: 
Lara Vrtovec, svetovalka za okolje, SPBR.

